**Kutse õigusliku analüüsi koostamiseks**

**Tellija:** Konkurentsiamet (amet)
**Eesmärk:** Õiguslik analüüs seoses Euroopa Parlamendi ja nõukogu määruse (EL) 1227/2011 (REMIT) nõuete rakendatavusega Eesti seaduse alusel.

**Üldine taust**

* Eesti õiguses reguleerivad turukuritarvitusi energia valdkonnas eelkõige **elektrituruseadus, maagaasiseadus** ja **väärteomenetluse seadustik**.
* Hetkel on ettevalmistamisel **elektrituruseaduse ja teiste seaduste muutmise seaduse eelnõu**, mis puudutab REMIT-i rikkumistega seotud regulatsiooni (eelnõu tööversiooni projekt esitakse töö teostajale).
* Praktikas on ilmnenud mitmeid probleeme, mis muudavad tõhusate väärteomenetluste läbiviimise raskendatuks, sh:
	+ rikkumiste menetlemise territoriaalsed piirangud (tellitava analüüsi tähenduses ootame vastust küsimustele millise riigi isikute suhtes saab amet menetlusi läbi viia; millises riigis peab olema rikkumine toime pandud, et amet saa menetlusi läbi viia; millises riigis peab ette heidetav tegevus mõju avaldama, et amet saaks menetlusi läbi viia. Lähtuda teoreetilistest kaasustest: rikkumise paneb toime Eesti ettevõtja, rikkumine pannakse toime nö Nord Pool börsil (Norra), rikkumine avaldab mõju Läti turul – kas amet saab rikkumist menetleda/sanktsioneerida; rikkumise paneb toime Läti ettevõtja, rikkumine pannakse toime kolmandas riigis (nt Saksamaal asuva börsikeskkonna kaudu); rikkumine avaldab mõju Eesti turul – kas amet saab rikkumist menetleda/sanktsioneerida);
	+ vajadus siduda juriidilise isiku rikkumine konkreetse füüsilise isikuga;
	+ vajadus näidata rikkumisega tekitatud kahju ja saadud kasu;
	+ juhatuse liikme kohustuslik isiklik seotus väärteoprotokolli vastuvõtmisel;
	+ kaasaaitamise kohustuse tõttu järelevalvemenetluses kogutud teabe ülekandmise piirang väärteomenetlusse;
	+ REMIT-is kirjeldatud rikkumiste seos teenitud kasuga (väärteomenetluse seadustiku alusel väärteo toimepanemisega tekitatud kahju hüvitamine otsustatakse tsiviilseadustes sätestatud alustel ja korras);
	+ regulatsiooni üldsõnalisus (REMIT-i ning elektrituruseaduse ja maagaasiseaduse sätete üldsõnalisus, REMIT-is kirjeldatud rikkumisi on täpsemalt kirjeldatud REMIT-i juhendis, mis on aga vaid soovitusliku iseloomuga), sealhulgas kuid mitte ainult küsimus selles, kas turuosalise küsitud kõrge hind on REMIT-i rikkumine.

**Analüüsi eesmärk**

Tellija soovib saada õiguslikku analüüsi (kehtiva olukorra kirjeldust koos probleemitõstatustega) ja soovitusi, kuidas Eesti seadusandlust (eeskätt elektrituruseadus, maagaasiseadus ja väärteomenetluse seadustik) täiendada, et:

1. **kõik REMIT-i nõuded** oleksid Eesti seadusandlusesse nõuetekohaselt üle võetud;
2. **REMIT-i rikkumiste koosseisud** oleksid selgelt ja kohaldatavalt sätestatud;
3. **Väärteomenetluse põhimõtted** võimaldaksid juriidilise isiku vastutuse reaalset kohaldamist ilma põhjendamatute menetluslike takistusteta;
4. **Järelevalve ja väärteomenetluse vaheline seos** oleks kooskõlas põhiseaduslike õigustega (enese mittesüüstamine, õiglase menetluse põhimõte), kuid samas tagaks rikkumiste menetlemise efektiivsuse;
5. **Eelnõu** (elektrituruseaduse ja teiste seaduste muutmise seadus) täiendamiseks oleks võimalik esitada konkreetsed ettepanekud (sätted või regulatsiooni põhimõtted), et tagada REMIT-i rikkumiste sanktsioneeritavus Eestis.

**Töö sisu**

Analüüs peab hõlmama vähemalt:

* Eesti kehtiva seadusandluse (elektrituruseadus, maagaasiseadus, väärteomenetluse seadustik, karistusseadustiku üldosa normid) analüüsi REMIT-i rikkumiste kontekstis;
* võrdluspraktika ülevaadet Saksamaa, Prantsusmaa ja Hispaania näitel (sh kuidas teistes riikides on lahendatud juriidilise isiku vastutuse ja menetluse küsimused REMIT-i rikkumiste puhul);
* hinnangut hetkel koostamisel oleva elektrituruseaduse ja teiste seaduste muutmise seaduse eelnõule (sh kriitiline analüüs, millised probleemid jäävad lahendamata);
* soovituste paketti seadusandlike muudatusettepanekute tegemiseks (sh näidissätted või regulatiivsed lahendusvariandid).

**Oodatav väljund**

* Kirjalik analüüs koos järelduste ja soovitustega (kuni 40 lk), mis sobib edastamiseks eelnõu koostajatele ja poliitikakujundajatele.
* Lühike kokkuvõte (kuni 3 lk), mis sobib edastamiseks eelnõu koostajatele ja poliitikakujundajatele.
* Vajadusel täpsustavatele küsimustele vastamine (kuni 5 lk) ning nende alusel eelpool nimetatud kirjaliku analüüsi ja/või lühikese kokkuvõtte täiendamine kolme (3) päeva jooksul küsimuste saamisest.
* Vajadusel (eraldi kokkuleppel) suuline esitlus tellija juures.

**Töö teostamise aeg**

Analüüs (kirjalik analüüs koos lühikese kokkuvõttega) peab valmima hiljemalt kahekümne ühe (21) päeva jooksul lepingu sõlmimisest.

**Pakkumise esitamine**

Palume advokaadibüroodel esitada hinnapakkumine töö teostamiseks (fikseeritud hind käibemaksuta). Pakkumus esitada vabas vormis. Pakkumuses palume nimetada töö teostaja(d) nimeliselt.

**Tähtaeg pakkumuste esitamiseks:** 03.09.2025 kell 12:00.

Täpsustavad küsimused saata: piret.lohu@konkurentsiamet.ee
**Pakkumised saata aadressile:** piret.lohu@konkurentsiamet.ee